Astrid Krag (S), 2012-10-26:
Mange tak for det.
Tak for alle bemærkningerne og de rigtig mange gode indlæg her i dagens debat.
Jeg synes, det vidner om et engagement og en optagethed af vores sundhedsvæsen, at så mange forskellige folketingsmedlemmer, også medlemmer, vi normalt ikke har fornøjelsen af på sundhedsområdet, her har brugt en fredag eftermiddag på at diskutere det.
Det er jeg selvfølgelig meget glad for som sundhedsminister.
Patienternes rettigheder er, helt naturligt vil jeg sige, jo et emne, der ligger os alle sammen rigtig meget på sinde her, og også et emne, som optager rigtig mange aktører i sundhedsvæsenet: jo patienterne selv, men ikke bare patienterne selv, også sundhedspersonalet, driftsherrerne, altså regionerne og de politikere, der sidder og har ansvaret for driften lokalt. Jeg vil sige, at jeg er meget stolt af det lovforslag, der er fremsat her.
Kernen i forslaget er introduktionen af en helt ny patientrettighed til danske patienter, en helt ny rettighed i det danske sundhedsvæsen.
Hidtil har udredningen været en del af patientforløbet, som der slet ikke har været den samme fokus på som behandlingsdelen, og det på trods af at alle mennesker, tror jeg, kan sætte sig ind i – særlig folk, der har været igennem lange og besværlige forløb – hvor vigtigt det er at få en afklaring, finde ud af, hvad man fejler, så man kan komme i gang med en behandling, så man kan komme i gang med at blive rask, og så man kan vende tilbage til livet, som vi kender det.
Vi ved, det betyder noget, hvor hurtigt man kan blive udredt og dermed komme i gang med behandlingen, både for livskvaliteten; for sandsynligheden for, at man vender tilbage til arbejdsmarkedet igen og ikke ender som langtidssyg; og for, om sygdommen når at udvikle sig og forværres, så det forringer muligheden for at blive rask igen.
Det er altså en ganske markant ny rettighed, vi med det her lovforslag giver danskerne.
For vi har jo set, at selv om sundhedspersonalet hver eneste dag knokler for at gøre en kæmpe indsats, og gør en kæmpe indsats, i vores sundhedsvæsen for at levere sundhedsydelser af høj kvalitet til danske borgere i det her land, ja, så har vi bare også set eksempler, for mange eksempler, på patienter, som ender med at sidde fast i meget lange og meget usammenhængende udredningsforløb.
Derfor mener jeg også, at det her forslag kommer til at gøre en stor forskel, når det kommer til ulighed i sundhed.
Jeg mener, at det kan være med til at reducere uligheden.
Først og fremmest kan vi sige, at det reducerer uligheden mellem de patienter, som har en klar diagnose og dermed kan få et behandlingstilbud, og dem, som ikke har noget behandlingstilbud, fordi man ikke ved, hvad de fejler.
Hele pointen med udredningsretten er, at man ikke længere selv skal være case manager i sit eget udredningsforløb, for nu at bruge et lidt populært udtryk, altså at der er nogen, der har ansvar for at samle trådene for en.
Det tror jeg vil betyde en markant forskel, og det tror jeg også vil betyde noget i forhold til at reducere uligheden i sundhed.
Vi samler nu ansvaret for udredning et sted, og det er jo vigtigt, ligesom det er vigtigt, at vi siger, at der skal ske en udredning inden for 30 dage, hvilket vil være en markant forbedring for de patienter, som har de sværeste og mest komplicerede forløb at udrede, fordi vi ved, at der er en social slagside.
Så vil jeg også bare sige, at det jo ikke er sådan, det her lovforslag er blevet til i et tomrum.
Differentierede ventetider er noget, der længe har været efterspurgt af fagfolk, af sundhedspersonale, af de fagforbund, der repræsenterer dem, og af regionerne, og udredningsretten kan vi jo også konstatere nyder bred opbakning på hele sundhedsområdet blandt alskens aktører – og heldigvis, kan jeg også høre her i dag, relativt bred opbakning i Folketingssalen.
Jeg ser meget frem til at besvare de spørgsmål, der var, der er, og der vil komme omkring det her lovforslag.
Det er vigtigt at få det belyst rigtig grundigt.
Som sagt er det jo også forhandlet med Danske Regioner i forbindelse med økonomiaftalen i foråret.